 उमर दा एह गलाना जे बिना सच्चाई सामनै आए लोकें दा प्रदर्शनें च हिस्सा लैना असलीत च इयै दर्शादा ऐ जे लोकें दी नस गी पंछानने इच मुक्खमंत्री अजें बी नौसिखिया न।  कोई मन्ने जां नेईं पर इस गल्लै दे सबूत न जे सरक्षाबलें उप्पर दऊं महिलाएं कन्नै बलात्कार ते हत्या दा कथत अरोप इयां गै नेईं लाया गेआ ऐ बल्के इक पूरा इतेहास ऐ जेह्दे दम पर सुरक्षाबलें उप्पर अरोप लाया जाई सकदा ऐ।  सच्चाई एह ऐ जे सीआरपीएफ ते सेना, दौं शिविर उसै थाह्‌रै दे नेड़ै न जित्थै दौनें महिलाएं दे शव बरामद होए ते इस थमां शक्क डूहंगा होई सकदा ऐ।  नेह गंभीर मामले काल्पनिक आक्खियै नजरअंदाज नेईं कीते जाई सकदे न ते इस सच्चाई दे सामनै औने परैंत जे दौनें शवें दा पोस्टमार्टम बी इक नाटक दे बाद गै करोआया गेआ जिस थमां लगदा ऐ जे प्रशासन किश तां छपैलने दी कोशश करा करदा ऐ।  दौनें पीड़ितें दे खेत्तर दे बसनीकें पासेआ लाए गेदे अरोपें इच दम इसकरी बी लब्भदा ऐ कीजे जिस डाक्टर ने पोस्टमार्टम कीता ऐ ओह् इस गल्लै गी स्वीकार करदा ऐ जे दौनें कन्नै बलात्कार होआ ऐ, नेह कुसै छानबीन दी नेईं बलके न्यायिक बवस्था दी गल्ल आंदी ऐ।  उमर अब्दुल्ला जेहड़े के मुक्खमंत्री दी कुर्सी उप्पर इक इखवानी सांहीं ब्यहार करदे नजरी आवा करदे न उनेंगी एह साबत करने दी लोड़ ऐ जे जेल्लै ओह आपूं इस नतीजे उप्पर पुज्जी गे न जे एह मामला डुब्बन दा ऐ तां नेह च ओह निशपक्ख जांच कियां करोआङन।  जित्थै तोड़ी पुलस ने जेहड़ी आरंभिक छानबीन कीत्ती ऐ ओहदे च बी नेही कोई गल्ल नि आई ऐ जे उक्त मामला डुब्बने दा ऐ।  मानवाधिकार हनन दे प्रति उमर दा सिफर सहिष्णुता दा नारा छड़ा इक धोखा लगदा ऐ।  सिफर सहिष्णुता दा मतलब शैद एह् ए जे मानवाधिकार हनन दे मामलें गी बिना सोचे नकारदे र’वो ते एह खतरनाक गल्ल ऐ। 